Ma, memes tra, lavaret oa bet e oa arabat diskoniñ, goustad war an alkol hag ar marjan tud yaouank, eme lod.  Kar n'eo ket kas ar gouel a zo d'ober.   Poent en em soñjal : da belec'h emañ an demokratelezh o vont  ? Feiz, an dilabour a ra e reuz. Tadig ha mammig a zo re verr an arc'hant ganto evit sikour. Hag ar bolitikerien, ma doue ! Ar re-se a vez bepred o leugniañ o chakodoù diwar gein an dud voutin, n'eo ket gant ar mennozh-se int bet dilennet, gast an diaoul !  « Que se vayan todos ! »*, a larje lod.  Deus an estrenvro eo bet graet « dispac'h Spagn » eus emsavadeg ar Puerta Del Sol. Ac'hanta ! Goulenn muioc'h a demokratelezh, gwashañ pec'hed a zo er bed ? An taol-mañ ne vo  ket anv a lakaat ar pennoù bras da anzav o fec'hedoù dirak ul lezvarn bet sterniet war ar prim gant un dornadig a bennoù bervet, 'lato, dam nann ! N'eo ket Paris en hañv 1789 pe 1871, na Romania er goañv 1989, nag an inkizision ken nebeud.